<classify> Aidha, Senegal ilibanwa na kulazimishwa sare ya bao 1-1 na Uzbekistan mjini Casablanca huku Moussa Konate akifunga bao la kusawazisha kwa Simba hao wa Teranga.Mjini Turin, Morocco ikiwa kwenye kiwango chake iliibuka na ushindi wa mabao 2-1 dhidi ya Serbia. Hakim Ziyech alifunga bao la kuongoza kwa mkwaju wa penalti kabla ya mapumziko.Penalti hiyo ilitolewa na mwamuzi baada ya Nikola Maksimovic kumuangusha Nordin Amrabat, lakini Wamorocco walisawazisha bao hilo dakika nane baadaye kupitia kwa Dusan Tadic baada ya kuua mtego wa kuotea wa Serbia.Kikosi hicho cha Herve Renard hakijaruhusu nyavu zake kutikiswa wakati wote wa michuano ya kufuzu kombe la dunia. Aidha dakika ya 40 walipata bao lingine la pili likifungwa na Khalid Boutaib kwa kichwa akiunganisha mpira wa krosi wa Ziyech.Morocco itaanza kampeni za kuwania kombe la dunia dhidi ya Iran Juni 15 kabla ya kukutana na mabingwa wa Ulaya Ureno mjini Moscow siku tano baadaye.Watamaliza raundi ya kwanza kwa kumenyana na Hispania mjini Kaliningrad Juni 25. Katika mechi nyingine, Tunisia dhidi ya Iran ilionekana kama ingemalizika kwa suluhu, lakini katika dakika ya 71 Milad Mohammadi alijifunga akiwa kwenye harakati za kuokoa mpira wa Wahbi Khazri, hivyo kuipa Tunusia ushindi.Ushindi huo wa bao 1-0 ni kama umeongeza morali kwa Tunisia ambao itacheza na England, Ubelgiji na Panama kwenye kombe la dunia.Mjini Casablanca, Uzbekistan inayoshika nafasi ya 72 kwenye viwango vya ubora wa Fifa, ilipata bao la kuongoza dakika ya 20 ya mchezo wake dhidi ya Senegal kupitia kwa Otabek Shukurov aliyefunga kwa mkwaju wa penalti. Simba hao wa Teranga walisawazisha bao hilo kupitia kwa Konate.Senegal inatarajiwa kucheza mechi nyingine dhidi ya Bosnia-Herzegovina mjini Le Havre kesho katika mfululizo wa mechi za kujipima nguvu.Mjini Zurich, Uswisi mabao mawili ya Cristiano Ronaldo yalizima ndoto za nyota wa Liverpool, Mohamed Salah kuipa ushindi Misri dhidi ya Ureno katika mechi nyingine ya kirafiki. Ikiwa mbele kwa bao 1-0 kwa muda wote wa mchezo, Misri ilijikuta ikitoka uwanjani vichwa chini baada ya mabao ya dakika za majeruhi aliyofunga Ronaldo kwa timu yake ya Ureno na kuipa ushindi wa 2-1.Nyota huyo wa Real Madrid alicheza akiwa mwenye presha kwa muda wote wa mchezo huo huku Salah akionekana kuwa nyota wa Misri na ilionekana dhahiri anawaadhiri mabingwa hao wa Ulaya.Lakini katika muda wa majeruhi, Ronaldo alibadili matokeo kwa kufunga mabao mawili ya haraka haraka na kuibuka na ushindi, hivyo kujiweka vizuri katika maandalizi ya kombe la dunia Urusi.Matokeo kama hayo ya kushangaza yalitokea Paris Ufaransa pale wenyeji walipokuwa mbele kwa 2-0 lakini mpaka mwisho wakachapwa mabao matatu na Colombia.Ikicheza muda mrefu ikiwa nyuma kwa mabao 2-0 Colombia ilipambana na kuibuka na ushindi huo huku bao la tatu likiwekwa kimiani na Juan Quintero kwa mkwaju wa penalti yenye utata.Kiungo huyo alifunga bao hilo zikiwa zimesalia dakika tano kabla mechi kumalizika kwenye uwanja wa Stade de France kufuatia mabao ya Luis Muriel na Radamel Falcao, baada ya wenyeji kuwa mbele kwa mabao ya Olivier Giroud na Thomas Lemar.Ufaransa ilianza mechi hiyo ikimuweka benchi Paul Pogba na kuwaanzisha Lemar, Kylian Mbappe, Antoine Griezmann na Giroud na mshambuliaji huyo wa Chelsea aliifungia nchi yake bao la 30 baada ya makosa yaliyofanywa na David Ospina.Matokeo hayo yanaifanya Ufaransa kujipanga upya keshokutwa itakapowakabili wenyeji wa kombe la dunia, Urusi, katika mechi nyingine ya kimataifa ya kirafiki.Nayo Uholanzi imelala kwa bao 1-0 dhidi ya England katika mechi nyingine ya kirafiki kuelekea michuano hiyo ya kombe la dunia iliyochezwa mjini Amsterdam.Bao hilo lilifungwa na Lingard katika dakika ya 59 na kuiongezea England morali ya kombe la dunia.Ushindi huo ni baada ya kutoka suluhu mfululizo katika mechi dhidi ya Brazil na Ujerumani Novemba mwaka jana, kikosi cha Gareth Southgate juzi kilingara licha ya kutokuwepo kwa mshambuliaji wake nyota Harry Kane kutokana na kuwa majeruhi.Katika mechi nyingine, Ever Banega na Manuel Lanzini walidhihirisha kukosekana kwa Lionel Messi siyo sababu ya Argentina kukosa ushindi baada ya kushinda mabao 2-0 dhidi ya Italia.Messi, ambaye anasumbuliwa na misuli, hakuwepo kwenye kikosi cha Argentina kilichocheza mechi hiyo kwenye uwanja wa Etihad.Kipa wa Italia Gianluigi Buffon, ambaye ameghairi uamuzi wake wa kustaafu soka ya kimataifa baada ya Azzurri kushindwa kufuzu kombe la dunia, juzi alicheza mechi yake ya 176.Kikosi cha Italia kinatarajia kusawazisha makosa yake katika mechi nyingine ya kirafiki dhidi ya England keshokutwa huku Argentina ikitarajiwa kuikabili Hispania katika mechi nyingine ya maandalizi ya kombe la dunia.Aidha katika mechi nyingine zilizochezwa juzi, Ujerumani ilitoka sare ya bao 1-1 na Hispania, Scotland ilifungwa bao 1-0 na Costa Rica, Uturuki ilitoka sare ya bao 1-1 na Jamhuri ya Ireland, na Norway ilishinda mabao 4-1 dhidi ya Australia.  <topic>: michezo 